《雪夜谢彦云载酒见过与四家兄汪公干小集》
明代·区大相

玄云积重阴，素景澄虚朗。生白盈轩墀，流光入帏幌。

初炯玉窗明，渐映瑶台上。洒菊丽寒姿，间梅发清赏。

寂静神已闲，幽独理宜奖。昔闻袁安卧，今见王猷访。

门外辙迹深，竹间人语响。小酌不知寒，抽琴抒妙想。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。